               EUROPOS KOMISIJA
            Briuselis, 2021 10 28
            COM(2021) 935 final
            2021/0337(BUD)

            Pasiūlymas
            EUROPOS PARLAMENTO IR TARYBOS SPRENDIMAS
            dėl Europos prisitaikymo prie globalizacijos padarinių fondo atleistiems darbuotojams lėšų mobilizavimo pagal Italijos paraišką „EGF/2021/003 IT Porto Canale“

               AIŠKINAMASIS MEMORANDUMAS

               PASIŪLYMO APLINKYBĖS

               1.Europos prisitaikymo prie globalizacijos padarinių fondo atleistiems darbuotojams (EGF) finansinės paramos taisyklės nustatytos 2021 m. balandžio 28 d. Europos Parlamento ir Tarybos reglamente (ES) 2021/691 dėl Europos prisitaikymo prie globalizacijos padarinių fondo atleistiems darbuotojams (EGF), kuriuo panaikinamas Reglamentas (ES) Nr. 1309/2013
                  1
                (toliau – EGF reglamentas).

               2.2021 m. liepos 15 d. Italija pateikė paraišką „EGF/2021/003 IT/Porto Canale“ dėl finansinės paramos iš EGF, nes Italijos bendrovė „Porto Industriale di Cagliari SpA“ atleido darbuotojų.

               3.Išnagrinėjusi šią paraišką Komisija, laikydamasi visų EGF reglamento taikytinų nuostatų, padarė išvadą, kad finansinės paramos suteikimo iš EGF sąlygos yra įvykdytos.

               PARAIŠKOS SANTRAUKA

                        EGF paraiška

                        EGF/2021/003 IT/Porto Canale

                        Valstybė narė

                        Italija

                        Susijęs (-ę) regionas (-ai) (NUTS
                           2
                         2 lygmuo)

                        Sardinija (ITG2)

                        Paraiškos pateikimo data

                        2021 m. liepos 15 d.

                        Paraiškos gavimo patvirtinimo data

                        2021 m. liepos 29 d.

                        Prašymo pateikti papildomos informacijos data

                        2021 m. liepos 29 d.

                        Papildomos informacijos pateikimo terminas

                        2021 m. rugpjūčio 20 d.

                        Vertinimo atlikimo terminas

                        2021 m. spalio 29 d.

                        Intervencijos kriterijus

                        EGF reglamento 4 straipsnio 3 dalis

                        Pagrindinė įmonė

                        „Porto Canale“
                           („Porto Industriale di Cagliari SpA“)

                        Susijusių įmonių skaičius

                        1

                        Ekonominės veiklos sektorius (-iai)

                        (NACE 2 red. skyrius)
                           3

                        52 skyrius (Sandėliavimas ir transportui būdingų paslaugų veikla)

                        Ataskaitinis laikotarpis (keturių mėnesių):

                        2020 m. rugsėjo 1 d. – 2021 m. sausio 1 d.

                        Ataskaitiniu laikotarpiu atleistų darbuotojų skaičius (a)

                        190

                        Atleistų darbuotojų skaičius prieš ataskaitinį laikotarpį ar po jo (b)

                        0

                        Bendras atleistų darbuotojų skaičius (a + b)

                        190

                        Bendras reikalavimus atitinkančių paramos gavėjų skaičius

                        190

                        Bendras tikslinių paramos gavėjų skaičius

                        190

                        Prie individualių poreikių pritaikytoms paslaugoms skirtas biudžetas (EUR)

                        1 686 750

                        EGF paramai įgyvendinti skirtas biudžetas
                           4
                         (EUR)

                        0 070 200

                        Visa suma (EUR)

                        1 756 950

                        EGF parama (85 proc.) (EUR)

                        1 493 407

               PARAIŠKOS VERTINIMAS

               Procedūra

               4.Italija paraišką „EGF/2021/003 IT/Porto Canale“ pateikė 2021 m. liepos 15 d., t. y. per 12 savaičių nuo dienos, kurią buvo įgyvendinti EGF reglamento 4 straipsnyje išdėstyti intervencijos kriterijai
                  5
               . 2021 m. liepos 29 d. Komisija patvirtino gavusi paraišką ir Italijos paprašė pateikti papildomos informacijos. Papildoma informacija pateikta per 15 darbo dienų nuo prašymo gavimo. 50 darbo dienų terminas, iki kurio gavusi tinkamai užpildytą paraišką Komisija turėtų baigti pareiškėjo atitikties sąlygoms EGF finansinei paramai suteikti vertinimą, baigiasi 2021 m. spalio 29 d.

               Paraiškos tinkamumas

               Susijusios įmonės ir paramos gavėjai

               5.Paraiška susijusi su 190 atleistų darbuotojų, kurių veikla įmonėje „Porto Canale“ („Porto Industriale di Cagliari SpA“) nutrūko. Ši įmonė vykdė veiklą ekonomikos sektoriuje, kuris priskiriamas prie NACE 2 red. 52 skyriaus (Sandėliavimas ir transportui būdingų paslaugų veikla). Darbuotojai iš įmonės „Porto Canale“ atleisti NUTS 2 lygmens Sardinijos regione (ITG2).

               Intervencijos kriterijai

               6.Šią paraišką Italija pateikė laikydamasi EGF reglamento 4 straipsnio 3 dalyje nustatytų intervencijos kriterijų, nukrypdama nuo 4 straipsnio 2 dalies a punkte nustatytų kriterijų, pagal kuriuos per keturių mėnesių ataskaitinį laikotarpį turi būti nutraukta ne mažiau kaip 200 valstybės narės įmonės darbuotojų veikla, įskaitant tiekėjų ir tolesnės gamybos grandies įmonių atleistus darbuotojus ir (arba) savarankiškai dirbančius asmenis, kurių veikla nutrūko.

               7.Šios paraiškos ataskaitinis keturių mėnesių laikotarpis: 2020 m. rugsėjo 1 d. – 2021 m. sausio 1 d.

               Atleistų darbuotojų ir veiklą nutraukusių asmenų skaičiaus apskaičiavimas

               8.Ataskaitiniu laikotarpiu veiklą nutraukusių darbuotojų skaičius apskaičiuotas pagal darbo sutarties de facto nutraukimo dieną arba pagal jos galiojimo pabaigą.

               Reikalavimus atitinkantys paramos gavėjai

               9.Todėl bendras reikalavimus atitinkančių paramos gavėjų skaičius yra 190.

               Įvykių, dėl kurių darbuotojai buvo atleisti ir buvo nutraukta veikla, aprašymas.

               10.2018 m. Viduržemio jūros uostai aptarnavo 35 proc. Europos uostų eismo, t. y. 7 procentiniais punktais daugiau nei 2008 m. Tačiau Italijos uostams ši tendencija nebuvo naudinga. 2011–2018 m. Sueco kanalu gabenamų tonų skaičius išaugo 42 proc., tačiau Italijos uostų veiklos apimtys padidėjo tik 2 proc.
                  6
               , o Kaljario uosto veiklos apimtys per šį laikotarpį nuolat mažėjo.

               Krovininis jūrų transportas, bendras srautas į Sardinijos uostus ir iš jų
                  (milijonai tonų)

                        Į

                        Iš

               Šaltinis: Banca d’Italia
                  7

               11.Dėl koncentracijos proceso, susijusio su pasaulinėmis laivybos linijomis
                  8
               , pasikeitė perkrovimo operacijos Viduržemio jūroje. Konteinerių srautai ir operacijos buvo perkelti į Viduržemio jūros baseino pakraščiuose esančius centrus, pavyzdžiui, Pirėjo, Port Saido, Tanžero-Medo ir Alchesiraso uostus.

               12.Kaljario uostas turi didelį trūkumą pasauliniame prekybos tinkle: iš jo nėra galimybės susisiekti sausumos transportu su likusiais Italija ir Europos regionais. 2018 m. transporto srautai sumažėjo 90 proc., o nuostoliai sudarė daugiau kaip 3 mln. EUR. 2019 m. į Kaljario konteinerių terminalą dėl jo pagrindinio kliento (įmonės „Hapag Lloyd“) strateginių sprendimų
                  9
                kelis mėnesius neįplaukė nė vienas laivas. Todėl bendrovė „Contship Italia Group“, kuri yra vienintelė bendrovės „Porto Industriale di Cagliari S.p.A“ akcininkė ir konteinerių terminalo koncesininkė, nusprendė nutraukti operacijas Kaljaryje ir savo noru likviduoti savo patronuojamąją bendrovę „Porto Industriale di Cagliari SpA“.

               13.2019 m. rugsėjo mėn., siekiant išvengti atleidimų iš darbo, kol Italijos valdžios institucijos ieškojo naujo konteinerių terminalo koncesininko, 207 bendrovės „Porto Canale“ darbuotojams suteikta socialinės apsaugos sistemos CIGS parama, kuria 12 mėnesių laikotarpiui pakeičiamas arba papildomas sunkumų patiriančių įmonių darbuotojų darbo užmokestis. Buvo išsiųsti pranešimai apie atleidimą iš darbo, kuriuose nurodyta sutarties nutraukimo data – 2020 m. rugsėjo 1 d.

               14.Kvietimas dalyvauti konkurse siekiant surasti naują koncesininką nepritraukė nė vieno dalyvio, nors konkursas buvo pratęstas tris kartus. 2020 m. rugsėjo mėn. 190 darbuotojų, kurie dar dirbo įmonėje, buvo atleisti iš darbo.

               Tikėtinas darbuotojų atleidimo poveikis vietos, regiono ar šalies ekonomikai ir užimtumui

               15.Dėl pandemijos krizės labai pablogėjo padėtis Sardinijos darbo rinkoje, kuri yra nedidelė, nes yra saloje ir toli nuo žemyno.

               16.Dirbančių asmenų skaičius, kuris 2018–2019 m. didėjo, 2020 m. smarkiai sumažėjo. Italijos nacionalinio statistikos instituto (ISTAT) atlikto darbo jėgos tyrimo duomenimis, sumažėjimas (−4,6 proc.) buvo 2,6 procentinio punkto didesnis nei visos Italijos vidurkis (−2,0 proc.)
                  10
               .

               17.2020 m. sukurtų ir panaikintų darbo vietų skaičiaus skirtumas buvo neigiamas (−6 000 darbo vietų). Tai reiškia, kad kiekvienam 100 darbuotojų prarastos 2,6 visos darbo dienos darbo vietos. Šį sumažėjimą daugiausia lėmė turizmo, pramogų ir laisvalaikio paslaugų, taip pat krovininio jūrų transporto sektorius (daugiausia perkrovimas), o statybų sektoriuje įvyko teigiamų pokyčių. Palyginti su 2019 m., ekonominio aktyvumo lygis sumažėjo 3,1 procentinio punkto iki 60,3 proc.
                  11

               18.Pirmoje 2020 m. pusėje išdirbtų valandų skaičius Sardinijoje sumažėjo beveik 20 proc., palyginti su tuo pačiu laikotarpiu 2019 m.. Sumažintas išdirbtų valandų skaičius nelėmė nedarbo, nes buvo plačiai taikoma sutrumpinto darbo laiko tvarka ir įsigaliojo įstatyminis dekretas
                  12
               , kuriuo užkertamas kelias darbuotojų atleidimui pirmaisiais pandemijos mėnesiais.

               19.Sardinijos ekonomika patiria neigiamą poveikį dėl darbuotojų atleidimų ne tik bendrovėje „Porto Canale“, bet ir bendrovėje „Air Italy“, dėl kurios taip pat pateikta EGF paraiška
                  13
               .

               20.Atsižvelgiant į tai, kad bendras užimtumo lygis mažėja, iš bendrovės „Porto Canale“ atleistiems darbuotojams reikės papildomos paramos, kad jie galėtų susidoroti su mažos Sardinijos darbo rinkos problemomis ir susirasti naujų darbo vietų.

               Aplinkybių, susijusių su paraiškos priimtinumu, išaiškinimas

               21.Italija teigia, kad nepaisant to, jog per keturių mėnesių ataskaitinį laikotarpį buvo atleista mažiau nei 200 darbuotojų, ši paraiška vis tiek turėtų būti prilyginta paraiškai pagal EGF reglamento 4 straipsnio 2 dalies a punktą, nes darbuotojai buvo atleisti mažoje darbo rinkoje.

               22.Sardinijos darbo rinka yra maža, nes ji yra izoliuota ir toli nuo žemyno. Be to, sala yra retai apgyvendinta. Jos gyventojų tankis – 68 gyventojai/km2, o tai yra mažiau nei ES 27 vidurkis (109) ir sudaro maždaug trečdalį Italijos vidurkio (201)
                  14
               . Be to, gyventojų skaičius saloje mažėja (2019 m. gyventojų skaičius sumažėjo 5,4 proc., palyginti su 2018 m.)
                  15
               . Geografinis gyventojų, gamtos išteklių, ekonominės gerovės ir ekonominių infrastruktūrų pasiskirstymas yra netolygus ir didžiausia jų koncentracija yra salos pietuose ir šiaurės vakaruose. Trečdalis Sardinijos darbo vietų yra Kaljaryje.

               23.Sardinijos BVP perkamosios galios standartais
                  16
                yra daug mažesnis nei Italijos vidurkis. 2018 m. jis buvo 21 600 EUR – daug mažesnis nei Italijos (29 700 EUR) ir Europos vidurkis (31 000 EUR) (Eurostatas, 2020 m.)
                  17
               .

               24.Sardinija labai nukentėjo nuo ekonomikos krizės. Nuo 2008 m. ekonomika augo lėtai, o nedarbas didėjo
                  18
               .

               25.Pandemija sudavė skaudų smūgį Sardinijos paslaugų sektoriui – dviejų iš trijų įmonių apyvarta sumažėjo. Ypač nukentėjo su turizmu susijusios įmonės, o lankytojų skaičius 2020 m. sumažėjo 58 proc., palyginti su 2019 m.
                  19
                Gamybos veikla, kuri yra atsparesnė pandemijos poveikiui, sudaro tik 7 proc. visos Sardinijos ekonominės veiklos, t. y. 1,7 procentinio punkto mažiau nei nacionalinis gamybos veiklos vidurkis (ISTAT, 2020 m.)
                  20
               .

               26.2020 m. Sardinijos šeimų gaunamos pajamos palyginamosiomis kainomis sumažėjo 5,1 proc., palyginti su 2019 m. (−2,7 proc. Italijoje). Sumažėjimą lėmė sumažėjusios darbo pajamos, kurios sudaro daugiau kaip keturis penktadalius visų pajamų. Grynosios darbuotojų pajamos smarkiai sumažėjo, daugiausiai dėl sumažėjusio išdirbtų valandų skaičiaus (13 proc. mažiau nei 2019 m.)
                  21
               .

               27.2020 m. dėl pandemijos darbo pajamų neturinčių Sardinijos namų ūkių skaičius padidėjo iki 16,5 proc. (+3,5 procentinio punkto, palyginti su 2019 m.). Sumažėjus namų ūkių pajamoms, visuotinių bazinių pajamų (reddito di cittadinanza) panaudojimas 2020 m. padidėjo 7,3 proc., palyginti su 2019 m. 2020 m. pabaigoje paramą gaunančių namų ūkių buvo 47 604, t. y. 6,5 proc. Sardinijos namų ūkių, ir tai yra 1,7 procentinio punkto daugiau nei Italijos vidurkis (4,8 proc.)
                  22
               .

               28.2020 m. gegužės mėn. buvo pradėta taikyti neatidėliotinų pajamų (reddito di emergenza) priemonė – laikina priemonė, panaši į visuotines bazines pajamas, tačiau taikant ne tokius griežtus prieinamumo kriterijus, siekiant nedelsiant suteikti paramą šeimoms, kurios smarkiai nukentėjo dėl ekonominio pandemijos poveikio. 2020 m. pabaigoje maždaug 8 500 namų ūkių regione buvo pasinaudoję šia priemone. Pagal abi pajamų schemas buvo remiama 7,7 proc. Sardinijos namų ūkių
                  23
               .

               29.Visuotinės bazinės pajamos padėjo mažinti skurdą
                  24
               , kurį 2018 m., vertinant pagal santykinį skurdo rodiklį, patyrė 25 proc. Sardinijos gyventojų, t. y. 10 procentinių punktų daugiau nei šalies vidurkis. Šeimų skurdo indeksas taip pat viršija Italijos vidurkį. 2018 m. Sardinijos šeimų skurdo indeksas buvo 19,3 proc., o Italijos – 11,8 proc. 2019 m. šis indeksas sumažėjo iki 12,8 proc. (Sardinijoje) ir 11,4 proc. (Italijoje). Šio indekso mažėjimą Sardinijoje tikrai lėmė visuotinės bazinės pajamos, kurias gavo maždaug 40 000 Sardinijos gyventojų
                  25
               .

               Pokyčiams ir restruktūrizavimui numatyti skirtos ES kokybės sistemos taikymas

               30.Italija nurodė, kaip buvo atsižvelgta į Pokyčiams ir restruktūrizavimui numatyti skirtoje ES kokybės sistemoje išdėstytas rekomendacijas. Įmonei „Porto Canale“ pradėjus visų darbuotojų kolektyvinio atleidimo iš darbo procedūrą, Sardinijos valdžios institucijos, atitinkamos ministerijos
                  26
               , profesinės sąjungos
                  27
                ir darbuotojus atleidžianti įmonė pradėjo apskritojo stalo diskusijas, siekdamos dvejopo tikslo – apsaugoti darbuotojų pajamas taikant darbo užmokesčio priedų sistemas ir užtikrinti, kad darbuotojai išsaugotų savo profesinius įgūdžius ir žinias, taip pat padidinti Kaljario uosto patrauklumą galimiems investuotojams, jeigu investuotojai galėtų atverti naujų darbo perspektyvų.

               31.Sardinijos regionas ir ASPAL – regioninė viešoji užimtumo tarnyba ėmėsi tiesioginių veiksmų, kad pasiektų Pokyčiams ir restruktūrizavimui numatyti skirtoje ES kokybės sistemoje rekomenduotus tikslus, susijusius su mokymu, pažymėjimų išdavimu ir grąžinimu į darbą. ASPAL nustatė tinkamiausias priemones, kuriomis būtų užtikrintas darbuotojų grįžimas į darbo rinką, suteikiant jiems universaliųjų įgūdžių, pavyzdžiui, IT įgūdžių, kalbų ar verslumo įgūdžių arba galimybių kelti kvalifikaciją logistikos srityje. Darbuotojams 12 mėnesių buvo skiriama CIGS parama ir intensyvios pagalbos persikeliant paslaugos
                  28
               , susijusios su CIGS sistema. Socialiniai partneriai visapusiškai dalyvavo planuojant šias priemones.

               32.Kalbant apie veiksmus, kurių imtasi siekiant padėti atleistiems darbuotojams, Italija pranešė, kad bendroji informacija ir profesinis orientavimas jau buvo suteikti ir 179 atleisti darbuotojai dalyvavo kvalifikacijos kėlimo mokymuose, susijusiuose su logistika.

               Nacionalinių ar Sąjungos fondų finansuojamų veiksmų papildomumas

               33.Italija patvirtino, kad EGF finansuojamos priemonės nebus remiamos pagal kitas Sąjungos finansines priemones.

               34.Prie individualių poreikių pritaikytų paslaugų paketu papildomi veiksmai, finansuojami kitų nacionalinių ar ES fondų lėšomis, pavyzdžiui, pagalbos persikeliant paslauga, susijusi su jau minėta CIGS sistema.

               Tvarka, pagal kurią buvo konsultuotasi su tiksliniais paramos gavėjais ar jų atstovais arba socialiniais partneriais, vietos ir regioninėmis valdžios institucijomis

               35.Sardinijos regionas, ASPAL, Kaljario savivaldybė, Kaljario uosto valdymo įstaiga ir profesinės sąjungos bendradarbiavo siekdami nustatyti tinkamas priemones ir būdus, kuriais būtų užtikrintas buvusių įmonės „Porto Canale“ darbuotojų grąžinimas į darbą. Nuo 2020 m. lapkričio mėn. ANPAL
                  29
                ir Sardinijos valdžios institucijos surengė kelias vaizdo konferencijas, kurių tikslas – suderinti priemonių rinkinį ir parengti EGF paraišką.

               Tiksliniai paramos gavėjai ir siūlomos priemonės

               Tiksliniai paramos gavėjai

               36.Numatyta, kad priemonėmis pasinaudos visi 190 atleisti darbuotojai. Šių darbuotojų pasiskirstymas pagal lytį, amžiaus grupę ir išsilavinimą:

                        Kategorija

                        Numatomų paramos gavėjų
                           skaičius

                        Lytis

                        Vyrai:

                        172

                        (90,5 proc.)

                        Moterys:

                        18

                        (9,5 proc.)

                        Nebinarinio lytiškumo asmenys

                        0

                        (0,0 proc.)

                        Amžiaus grupė

                        Jaunesni nei 30 metų amžiaus:

                        0

                        (0,0 proc.)

                        30–54 metų amžiaus:

                        187

                        (98,4 proc.)

                        Vyresni nei 54 metų amžiaus:

                        3

                        (1,6 proc.)

                        Išsilavinimo lygis

                        Asmenys, turintys pagrindinį arba žemesnį išsilavinimą
                           30

                        18

                        (9,5 proc.)

                        Asmenys, turintys vidurinį
                           31
                         arba profesinį (turint vidurinį) išsilavinimą
                           32

                        159

                        (83,7 proc.)

                        Asmenys, turintys aukštąjį (tretinį) išsilavinimą
                           33

                        13

                        (6,8 proc.)

               Siūlomos priemonės

               37.Prie individualių poreikių pritaikytos paslaugos, kurios bus teikiamos atleistiems darbuotojams, apima toliau išvardytas priemones:

               –Bendroji informacija ir profesinis orientavimas. Suteikus bendrąją informaciją apie turimas priemones, visiems darbuotojams suteikiamas profesinis orientavimas. Ši priemonė, kuri jau taikoma, nėra įtraukta į EGF bendrai finansuojamą priemonių rinkinį. Tačiau priemonė yra aprašyta siekiant atleistiems darbuotojams siūlomų priemonių suderinamumo.

               –Konsultavimas karjeros raidos klausimais. Profiliavimas, kuris įtrauktas į šios priemonės turinį, yra skirtas asmeninio sąmoningumo procesui skatinti, siekiant nustatyti interesų sritis, įgūdžius, gebėjimus ir kompetencijas bei tobulintinas sritis. Šio proceso rezultatas bus atsižvelgiant į individualius darbuotojo poreikius sudarytos reintegracijos į darbo rinką sąlygos.

               –Pagalba ieškant darbo, įskaitant aktyvią vietos ir regionų užimtumo galimybių paiešką bei darbo pagal įgūdžius parinkimą.

               –Mentorystė padedant prisitaikyti prie naujo darbo. Numatytos mentorystės programos, siekiant padėti darbuotojams prisitaikyti prie naujos darbo aplinkos ir organizavimo tvarkos.

               –Parama verslui kurti. Darbuotojams, norintiems dirbti savarankiškai, bus rengiami grupiniai ir (arba) individualūs mokymai, kurie gali apimti planavimą, galimybių studijų atlikimą, verslo planų rengimą, pagalbą nustatant finansavimo galimybes ir kt. Jie galės naudotis verslumo gebėjimų priemone „WeRentrepreneur“
                  34
               .

               –Parama verslui steigti. Verslą ar individualią savarankišką veiklą pradedantiems darbuotojams bus suteiktas iki 22 000 EUR dydžio įnašas, steigimo išlaidoms padengti.

               –Mokymas. Mokymo programa yra susijusi su logistika, pavyzdžiui, prekių judėjimu, transporto planavimu ir kt., krovinių paskirstymui naudojamų mašinų priežiūra ar logistikos infrastruktūrų valdymu ir organizavimu. Pagrindiniai mokymai papildomi 30 valandų trukmės horizontaliaisiais mokymais (anglų kalba arba programinė įranga, susijusi su pagrindinių mokymų turiniu).

               Darbuotojai, kurie, atlikus darbo pagal įgūdžius parinkimą, buvo atrinkti kaip tinkami darbo pasiūlymui gauti, dalyvaus mokymuose, kad būtų pašalinti visi potencialaus darbdavio nustatyti įgūdžių trūkumai. Pirmenybė bus teikiama pažeidžiamiausioms darbuotojų grupėms, visų pirma menko išsilavinimo ar vyresniems nei 55 metų amžiaus darbuotojams. Vykdant mokymus daugiausia dėmesio bus skiriama žaliajai ekonomikai, mėlynajai ekonomikai
                  35
               , asmeninėms paslaugoms, sveikatos ir socialinėms paslaugoms, kultūros paveldo puoselėjimui ir kultūrinei veiklai. Mokymo programa taip pat apima profesinių kvalifikacijų mokymus, kurie įtraukti į nacionalines ar regionines mokymų programas.

               Dirbti savarankiškai siekiantys darbuotojai gaus profesinio mokymo kuponus, kuriuos jie turės panaudoti mokymams, susijusiems su verslo kūrimu ir valdymu.

               –Paskatos ir specifinių išlaidų finansavimas. 1) Įdarbinimo paskatos. Įmonėms, įdarbinančioms buvusius įmonės „Porto Canale“ darbuotojus, bus skirta 3 500 EUR už visos darbo dienos neterminuotas darbo sutartis ir 1 500 EUR už terminuotas darbo sutartis. 2) Su judumu susijusių išlaidų kompensavimas. Siekiant remti geografinį darbuotojų judumą, kai jie iš naujo įdarbinami kitame regione arba už 200 km ar daugiau nuo darbuotojo gyvenamosios vietos esančioje įmonėje, numatomas persikraustymo išlaidų kompensavimas. 3) Mokymo paskatos. Aktyviai mokymuose dalyvaujantys darbuotojai gaus fiksuotąją 500 EUR sumą.

               38.Priemonės buvo suplanuotos taip, kad atitiktų Italijos nacionalinę darnaus vystymosi strategiją (SNSvS)
                  36
               . Priemonių rinkinys prisidės prie horizontaliųjų įgūdžių, kurie reikalingi skaitmeninės pramonės amžiuje ir efektyvaus išteklių naudojimo ekonomikoje, sklaidos, kaip nustatyta EGF reglamento 7 straipsnio 2 dalyje.

               39.Čia aprašytas siūlomas individualiems poreikiams pritaikytas paslaugų paketas yra aktyvios darbo rinkos priemonės, priskiriamos prie tinkamų finansuoti priemonių, nustatytų EGF reglamento 7 straipsnyje. Siūlomos paslaugos nepakeičia pasyvių socialinės apsaugos priemonių.

               40.Italija pateikė reikiamą informaciją apie atitinkamai įmonei privalomas priemones, kaip nustatyta nacionalinėje teisėje arba kolektyvinėse sutartyse. Patvirtinta, kad EGF finansinė parama šių priemonių nepakeis.

               Biudžeto sąmata

               41.Numatomos visos išlaidos yra 1 756 950 EUR, iš jų prie individualių poreikių pritaikytoms paslaugoms skiriama 1 686 750 EUR, o parengiamajai, valdymo, informavimo ir viešinimo, kontrolės ir ataskaitų teikimo veiklai – 70 200 EUR.

               42.Bendra iš EGF prašomos finansinės paramos suma yra 1 493 407 EUR (85 proc. visų išlaidų).

               43.Nacionalinį išankstinį finansavimą ir bendrą finansavimą teikia Sardinijos regionas.

                        Priemonės

                        Numatomas dalyvių skaičius

                        Numatomos išlaidos vienam dalyviui
                        (EUR)
                           37

                        Numatomos visos išlaidos

                        (EUR)
                           38

                        Prie individualių poreikių pritaikytos paslaugos (priemonės pagal EGF reglamento 7 straipsnio 2 dalies a punktą)

                        Konsultavimas karjeros raidos klausimais
                           (counselling per lo sviluppo di carriera e patto di azione)

                        190

                        280

                        53 200

                        Pagalba ieškant darbo
                           (accompagnamento e assistenza alla ricerca attiva di lavoro)

                        150

                        280

                        42 000

                        Mentorystė padedant prisitaikyti prie naujo darbo
                           (accompagnamento all'inserimento lavorativo)

                        150

                        175

                        26 250

                        Parama verslui kurti
                           (accompagnamento alla creazione d'impresa)

                        20

                        525

                        10 500

                        Parama verslui steigti.
                           (bonus per la creazione di un'impresa)

                        20

                        22 000

                        440 000

                        Mokymas
                           (formazione professionale su misura, voucher formativo specialistico, formazione specialistica in gestione aziendale)

                        176

                        2 993

                        526 800

                        Tarpinė suma (a):

                        Prie individualių poreikių pritaikytų paslaugų paketo procentinė dalis

                        –

                        1 098 750

                        (65,14 proc.)

                        Išmokos ir paskatos (priemonės pagal EGF reglamento 7 straipsnio 2 dalies b punktą)

                        Įdarbinimo paskatos
                           (Incentivo all’assunzione)

                        170

                        2 235

                        380 000

                        Su judumu susijusių išlaidų kompensavimas
                           (bonus per la mobilità territoriale)

                        80

                        1 500

                        120 000

                        Mokymo paskatos
                           (indennità per la frequenza della formazione)

                        176

                        500

                        88 000

                        Tarpinė suma (b):

                        Prie individualių poreikių pritaikytų paslaugų paketo procentinė dalis:

                        –

                        588 000

                        (34,86 proc.)

                        Veiksmai pagal EGF reglamento 7 straipsnio 5 dalį

                        1. Parengiamoji veikla

                        –

                        15 000

                        2. Valdymas

                        –

                        30 000

                        3. Informavimas ir viešinimas

                        –

                        4 200

                        4. Kontrolė ir ataskaitų teikimas

                        –

                        21 000

                        Tarpinė suma (c):

                        Bendrų išlaidų procentinė dalis:

                        –

                        70 200

                        (4,00 proc.)

                        Visos išlaidos (a + b + c):

                        –

                        1 756 950

                        EGF parama (85 proc. visų išlaidų)

                        –

                        1 493 407

               44.Lentelėje nurodytoms priemonėms, kaip ir priemonėms pagal EGF reglamento 7 straipsnio 2 dalies b punktą, skirtos išlaidos neviršija 35 proc. bendrų išlaidų, skirtų suderintam prie individualių poreikių pritaikytų paslaugų paketui. Italija patvirtino, kad šios priemonės taikomos su sąlyga, kad tiksliniai paramos gavėjai patys aktyviai dalyvaus darbo paieškos ar mokymosi veikloje.

               45.Italija patvirtino, kad investicijų, skirtų savarankišką veiklą ar verslą pradedantiems asmenims ir įmonę perimantiems darbuotojams, sąnaudos neviršys 22 000 EUR vienam paramos gavėjui.

               Išlaidų tinkamumo finansuoti laikotarpis

               46.Prie individualių poreikių pritaikytas paslaugas tiksliniams paramos gavėjams Italija pradėjo teikti 2020 m. spalio 8 d. Todėl išlaidos šioms priemonėms bus tinkamos finansuoti EGF lėšomis nuo 2020 m. spalio 8 d. iki datos praėjus 24 mėnesiams nuo finansavimo sprendimo įsigaliojimo datos.

               47.Pirmąsias administracines išlaidas, susijusias su EGF įgyvendinimu, Italija patyrė 2021 m. sausio 18 d. Todėl laikoma, kad parengiamosios, valdymo, informavimo ir viešinimo, kontrolės ir ataskaitų teikimo veiklos išlaidos yra tinkamos finansuoti EGF finansinės paramos lėšomis nuo 2021 m. sausio 18 d. iki datos praėjus 31 mėnesiui nuo finansavimo sprendimo įsigaliojimo datos.

               Valdymo ir kontrolės sistemos

               48.Paraiškoje pateiktas valdymo ir kontrolės sistemos aprašas, kuriame nurodyta susijusių įstaigų atsakomybė. Italija nurodė Komisijai, kad EGF finansinę paramą valdys ANPAL tokiu būdu: ANPAL – Divisione IV veiks kaip vadovaujančioji institucija, o ANPAL – Divisione VI veiks kaip sertifikavimo institucija. Ministero del lavoro e delle politiche sociali-MLPS – Segretariato Generale veiks kaip audito institucija. ASPAL bus vadovaujančiosios institucijos tarpininkė.

               Susijusios valstybės narės įsipareigojimai

               49.Italija pateikė visas būtinas garantijas, kad:

               –suteikiant galimybę naudotis siūlomomis priemonėmis ir jas įgyvendinant bus laikomasi vienodo požiūrio ir nediskriminavimo principo;

               –buvo laikytasi nacionalinės ir ES teisės aktuose nustatytų su kolektyviniu atleidimu susijusių reikalavimų;

               –bus išvengta bet kokio dvigubo finansavimo;

               –finansinė parama EGF lėšomis atitiks procedūrines ir materialines Sąjungos taikomas valstybės pagalbos taisykles.

               POVEIKIS BIUDŽETUI

               Biudžeto pasiūlymas

               50.EGF lėšų didžiausia metinė suma neviršija 186 mln. EUR (2018 m. kainomis), kaip nustatyta 2020 m. gruodžio 17 d. Tarybos reglamento (ES, Euratomas) Nr. 2020/2093, kuriuo nustatoma 2021–2027 m. daugiametė finansinė programa
                  39
               , 8 straipsnyje.

               51.Išnagrinėjusi paraišką pagal taikytinas EGF reglamento 13 straipsnio 1 ir 2 dalių sąlygas ir atsižvelgusi į tikslinių paramos gavėjų skaičių, siūlomas priemones ir numatytas išlaidas, Komisija siūlo mobilizuoti iš EGF 1 493 407 EUR sumą, atitinkančią 85 proc. siūlomų veiksmų bendrų išlaidų, kad būtų suteikta finansinė parama pagal pateiktą paraišką.

               52.Siūlomą sprendimą mobilizuoti EGF lėšas bendrai priims Europos Parlamentas ir Taryba, kaip nustatyta 2020 m. gruodžio 16 d. Europos Parlamento, Europos Sąjungos Tarybos ir Europos Komisijos tarpinstitucinio susitarimo dėl biudžetinės drausmės, bendradarbiavimo biudžeto klausimais ir patikimo finansų valdymo, taip pat dėl naujų nuosavų išteklių, įskaitant veiksmų gaires dėl naujų nuosavų išteklių nustatymo
                  40
               , 9 punkte.

               Susiję teisės aktai

               53.Komisija, pateikdama šį pasiūlymą dėl sprendimo mobilizuoti EGF lėšas, Europos Parlamentui ir Tarybai taip pat pateiks pasiūlymą pervesti 1 493 407 EUR sumą į atitinkamą biudžeto eilutę.

               54.Priimdama šį pasiūlymą dėl sprendimo mobilizuoti EGF lėšas, Komisija priėmė sprendimą dėl finansinės paramos, kuris yra finansavimo sprendimas, kaip apibrėžta Finansinio reglamento
                  41
                110 straipsnyje. Finansavimo sprendimas įsigalios tą dieną, kurią Komisijai bus pranešta, kad Europos Parlamentas ir Taryba patvirtino biudžeto lėšų perkėlimą.

               2021/0337 (BUD)

               Pasiūlymas

               EUROPOS PARLAMENTO IR TARYBOS SPRENDIMAS

               dėl Europos prisitaikymo prie globalizacijos padarinių fondo atleistiems darbuotojams lėšų mobilizavimo pagal Italijos paraišką „EGF/2021/003 IT Porto Canale“

               EUROPOS PARLAMENTAS IR EUROPOS SĄJUNGOS TARYBA,

               atsižvelgdami į Sutartį dėl Europos Sąjungos veikimo,

               atsižvelgdami į 2021 m. balandžio 28 d. Europos Parlamento ir Tarybos reglamentą (ES) 2021/691 dėl Europos prisitaikymo prie globalizacijos padarinių fondo atleistiems darbuotojams (EGF), kuriuo panaikinamas Reglamentas (ES) Nr. 1309/2013
                  42
               , ypač į jo 15 straipsnio 1 dalį,

               atsižvelgdami į 2020 m. gruodžio 16 d. Europos Parlamento, Europos Sąjungos Tarybos ir Europos Komisijos tarpinstitucinį susitarimą dėl biudžetinės drausmės, bendradarbiavimo biudžeto klausimais ir patikimo finansų valdymo, taip pat dėl naujų nuosavų išteklių, įskaitant veiksmų gaires dėl naujų nuosavų išteklių nustatymo
                  43
               , visų pirma į jo 9 punktą,

               atsižvelgdami į Europos Komisijos pasiūlymą,

               kadangi:

               (1)Europos prisitaikymo prie globalizacijos padarinių fondo atleistiems darbuotojams (EGF) tikslas – parodyti solidarumą ir skatinti deramą bei tvarų užimtumą Sąjungoje teikiant paramą atleistiems darbuotojams ir savarankiškai dirbantiems asmenims, kurių veikla nutrūko didelio masto restruktūrizavimo atveju, ir padedant jiems kuo greičiau grįžti į deramas ir tvarias darbo vietas;

               (2)EGF lėšų didžiausia metinė suma negali viršyti 186 mln. EUR (2018 m. kainomis), kaip nustatyta Tarybos reglamento (ES, Euratomas) 2020/2093
                  44
                8 straipsnyje;

               (3)2021 m. liepos 15 d. Italija pateikė paraišką mobilizuoti EGF lėšas dėl darbuotojų atleidimo Italijos įmonėje „Porto Industriale di Cagliari SpA“. Paraiška buvo papildyta informacija, pateikta pagal Reglamento (ES) 2021/691 8 straipsnio 5 dalį. Paraiška atitinka EGF finansinės paramos sumai taikomas sąlygas, kaip nustatyta Reglamento (ES) 2021/691 13 straipsnyje;

               (4)pagal Reglamento (ES) 2021/691 4 straipsnio 3 dalį Italijos paraiška laikoma priimtina, nes teritorija, kurioje buvo atleisti darbuotojai, yra maža darbo rinka ir atleidimai turi didelį poveikį užimtumui ir regiono ekonomikai;

               (5)todėl iš EGF turėtų būti mobilizuota 1 493 407 EUR suma finansinei paramai pagal Italijos pateiktą paraišką suteikti;

               (6)siekiant kuo greičiau mobilizuoti EGF lėšas, šis sprendimas turėtų būti taikomas nuo jo priėmimo dienos,

               PRIĖMĖ ŠĮ SPRENDIMĄ:

               1 straipsnis

               2021 finansinių metų Sąjungos bendrajame biudžete Europos prisitaikymo prie globalizacijos padarinių fondo atleistiems darbuotojams lėšos mobilizuojamos siekiant skirti 1 493 407 EUR įsipareigojimų ir mokėjimų asignavimų sumą.

               2 straipsnis

               Šis sprendimas įsigalioja jo paskelbimo Europos Sąjungos oficialiajame leidinyje dieną. Jis taikomas nuo [jo priėmimo dienos]
                  45*.

               Priimta Briuselyje

                  Europos Parlamento vardu
                        Tarybos vardu

                  Pirmininkas
                        Pirmininkas

                     (1)

                        OL L 153, 2021 5 3, p. 48.

                     (2)

                        2019 m. rugpjūčio 8 d. Komisijos deleguotasis reglamentas (ES) 2019/1755, kuriuo iš dalies keičiami Europos Parlamento ir Tarybos reglamento (EB) Nr. 1059/2003 dėl bendro teritorinių statistinių vienetų klasifikatoriaus (NUTS) nustatymo priedai. OL L 270, 2019 10 24, p. 1–56.

                     (3)

                        OL L 393, 2006 12 30, p. 1.

                     (4)

                        Pagal Reglamento (ES) 2021/691 7 straipsnio 5 dalį.

                     (5)

                        12 savaičių terminas buvo sustabdytas nuo 2021 m. sausio 1 d. iki 2021 m. gegužės 3 d. pagal Reglamento (ES) 2021/691 8 straipsnio 2 dalį.

                     (6)

                  Riflessioni sul sistema dei trasporti in Italia
                   (2-asis leidimas, 2019 m. spalio mėn.).

                     (7)

                        Italijos bankas (Banca d’Italia).
                  L'economia della Sardegna.
                   Metinė ataskaita, 2021 m. birželio mėn.

                     (8)

                        Trijų didelių aljanso grupių – „Ocean alliance“, 2M ir „The Alliance“ sukrovimo pajėgumai kartu sudaro 100 proc. maršrutuose tarp Azijos ir Šiaurės Europos bei Azijos ir Viduržemio jūros regiono esančių sukrovimo pajėgumų.

                     (9)

                  „Hapag Lloyd eliminates Cagliari port from its services“
                  .

                     (10)

                        Italijos bankas (Banca d’Italia).
                  L'economia della Sardegna.
                   Metinė ataskaita, 2021 m. birželio mėn
                  .

                     (11)

                        Italijos bankas (Banca d’Italia).
                  L'economia della Sardegna.
                   Metinė ataskaita, 2021 m. birželio mėn
                  .

                     (12)

                  2020 m. kovo 17 d. Įstatyminio dekreto Nr. 18 46 straipsnis
                  .

                     (13)

                        EGF/2021/002 IT/ Air Italy. COM(2021) 936.

                     (14)

                  https://ec.europa.eu/eurostat/databrowser/view/demo_r_d3dens/default/table?lang=en

                     (15)

                  https://ec.europa.eu/eurostat/cache/digpub/regions/

                     (16)

                        Bendrasis vidaus produktas perkamosios galios standartais.

                     (17)

                  https://ec.europa.eu/growth/tools-databases/regional-innovation-monitor/base-profile/sardinia

                     (18)

                  https://ec.europa.eu/growth/tools-databases/regional-innovation-monitor/base-profile/sardinia
                  .

                     (19)

                  https://www.ansa.it/sardegna/notizie/2021/06/22/bankitalia-pandemia-affossa-pil-della-sardegna-giu-dell8_c3e46d5b-cc14-4605-aeeb-308b6ac8d54c.html

                     (20)

                  https://ec.europa.eu/growth/tools-databases/regional-innovation-monitor/base-profile/sardinia

                     (21)

                        Italijos bankas (Banca d’Italia).
                  L'economia della Sardegna.
                   Metinė ataskaita, 2021 m. birželio mėn
                  .

                     (22)

                        Italijos bankas (Banca d’Italia). L'economia della Sardegna. Metinė ataskaita, 2021 m. birželio mėn.

                     (23)

                        Italijos bankas (Banca d’Italia). L'economia della Sardegna. Metinė ataskaita, 2021 m. birželio mėn.

                     (24)

                        Italijos bankas (Banca d’Italia). L'economia della Sardegna. Metinė ataskaita, 2021 m. birželio mėn.

                     (25)

                        Italijos bankas (Banca d’Italia). L'economia della Sardegna. Metinė ataskaita, 2021 m. birželio mėn.

                     (26)

                        Infrastruktūros ir transporto ministerija, Darbo ir socialinės politikos ministerija, Ekonominės plėtros ministerija ir Pietų ir teritorinės sanglaudos ministerija.

                     (27)

                        „Confederazione Generale Italiana del Lavoro“ (CGIL), „Unione Italiana del Lavoro“ (UIL), „Federazione Italiana Lavoratori Trasporti- Confederazione Generale Italiana del Lavoro“ (FILT-CGIL), „Federazione Italiana Trasporti-Confederazione Italiana Sindacati Lavoratori“ (FIT-CISL), „UIL Trasporti“, „Unione Generale del Lavoro (UGL) Mare e Porti“, „Unione Sindacale di Base (USB) lavoro privato“ ir „Rappresentanza Sindacale Unitaria“ (RSU).

                     (28)

                        Assegno di ricollocazione-CIGS.

                     (29)

                        Agenzia Nazionale per le Politiche Attive del Lavoro (ANPAL), Italijos nacionalinė darbo rinkos aktyvumo skatinimo agentūra.

                     (30)

                        ISCED 0-2 lygmenys

                     (31)

                        SCED 3 lygmuo

                     (32)

                        SCED 4 lygmuo

                     (33)

                        ISCED 5-8 lygmenys

                     (34)

                  www.werentrepreneur.com

                     (35)

                  https://ec.europa.eu/oceans-and-fisheries/ocean/blue-economy/sustainable-blue-economy_en

                     (36)

                  Strategia Nazionale per lo Sviluppo sostenibile (SNSvS)

                     (37)

                        Kad būtų išvengta dešimtųjų dalių, numatytos išlaidos vienam darbuotojui buvo suapvalintos. Tačiau suapvalinimas neturi įtakos bendrai kiekvienos priemonės išlaidų sumai, kuri išlieka tokia, kokia nurodyta Italijos pateiktoje paraiškoje.

                     (38)

                        Bendros sumos netikslios dėl suapvalinimo.

                     (39)

                        OL L 433, 2020 12 22, p. I/11.

                     (40)

                        OL L 433, 2020 12 22, p. I/29.

                     (41)

                        2018 m. liepos 18 d. Europos Parlamento ir Tarybos reglamentas (ES, Euratomas) 2018/1046 dėl Sąjungos bendrajam biudžetui taikomų finansinių taisyklių, kuriuo iš dalies keičiami reglamentai (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 ir Sprendimas Nr. 541/2014/ES, bei panaikinamas Reglamentas (ES, Euratomas) Nr. 966/2012, OL L 193, 2018 7 30, p. 1).

                     (42)

                        OL L 153, 2021 5 3, p. 48.

                     (43)

                        OL L 433, 2020 12 22, p. I/29.

                     (44)

                        2020 m. gruodžio 17 d. Tarybos reglamentas (ES, Euratomas) 2020/2093, kuriuo nustatoma 2021–2027 m. daugiametė finansinė programa (OL L 433, 2020 12 22, p. I/11).

                     (45)
                  *
                        Datą įrašo Parlamentas prieš paskelbiant OL.


               EUROPOS KOMISIJA
            Briuselis, 2021 10 28
            COM(2021) 936 final
            2021/0338(BUD)

            Pasiūlymas
            EUROPOS PARLAMENTO IR TARYBOS SPRENDIMAS
            dėl Europos prisitaikymo prie globalizacijos padarinių fondo atleistiems darbuotojams lėšų mobilizavimo pagal Italijos paraišką „EGF/2021/002 IT/Air Italy“

               AIŠKINAMASIS MEMORANDUMAS

               PASIŪLYMO APLINKYBĖS

               1.Europos prisitaikymo prie globalizacijos padarinių fondo (EGF) finansinės paramos taisyklės nustatytos 2021 m. balandžio 28 d. Europos Parlamento ir Tarybos reglamente (ES) 2021/691 dėl Europos prisitaikymo prie globalizacijos padarinių fondo atleistiems darbuotojams (toliau – EGF), kuriuo panaikinamas Reglamentas (ES) Nr. 1309/2013
                  1
                (toliau – EGF reglamentas).

               2.2021 m. liepos 15 d. Italija pateikė paraišką „EGF/2021//002  IT/Alitalia“ dėl finansinės paramos iš EGF, nes iš „Gruppo Alitalia“ Italijoje buvo atleista darbuotojų.

               3.Įvertinusi šią paraišką, Komisija, laikydamasi visų taikytinų EGF reglamento nuostatų, padarė išvadą, kad finansinės EGF paramos suteikimo sąlygos yra įvykdytos.

               PARAIŠKOS SANTRAUKA

                        EGF paraiška

                        EGF/2021/002 IT/Air Italy

                        Valstybė narė

                        Italija

                        Susijęs (-ę) regionas (-ai) (NUTS
                           2
                         2 lygmuo)

                        Sardegna (ITG2)

                        Paraiškos pateikimo data

                        2021 m. liepos 15 d.

                        Paraiškos gavimo patvirtinimo data

                        2021 m. liepos 29 d.

                        Prašymo pateikti papildomos informacijos data

                        2021 m. liepos 29 d.

                        Papildomos informacijos pateikimo terminas

                        2021 m. rugpjūčio 19 d.

                        Vertinimo atlikimo terminas

                        2021 m. spalio 29 d.

                        Intervencijos kriterijus

                        EGF reglamento 4 straipsnio 2 dalies a punktas

                        Pagrindinė įmonė

                        Air Italy SpA

                        Susijusių įmonių skaičius

                        1

                        Ekonominės veiklos sektorius

                        (NACE 2 red. skyrius)
                           3

                        51 skyrius (Oro transportas)

                        Ataskaitinis laikotarpis (keturių mėnesių)

                        2020 m. rugsėjo 1 d. – 2021 m. sausio 1 d.

                        Atleistų darbuotojų skaičius ataskaitiniu laikotarpiu (a)

                        466
                           4

                        Atleistų darbuotojų skaičius prieš ataskaitinį laikotarpį ar po jo (b)

                        145

                        Bendras atleistų darbuotojų skaičius  (a + b)

                        611

                        Bendras reikalavimus atitinkančių paramos gavėjų skaičius

                        611

                        Bendras tikslinių paramos gavėjų skaičius

                        611

                        Prie individualių poreikių pritaikytoms paslaugoms skirtas biudžetas (EUR)

                        4 376 000

                        EGF paramai įgyvendinti skirtas biudžetas
                           5
                         (EUR)

                        0 182 400

                        Visa suma (EUR)

                        4 558 400

                        EGF parama (EUR) (85 %)

                        3 874 640

               PARAIŠKOS VERTINIMAS

               Procedūra

               4.Italija paraišką „EGF/2021/002 IT/Air Italy“ pateikė 2021 m. liepos 15 d., t. y. per 12 savaičių nuo dienos, kurią buvo įgyvendinti EGF reglamento 4 straipsnyje išdėstyti intervencijos kriterijai
                  6
               . Komisija patvirtino gavusi paraišką ir 2021 m. liepos 29 d. paprašė, kad Italija pateiktų papildomos informacijos. Papildoma informacija pateikta per 15 darbo dienų nuo prašymo gavimo. 50 darbo dienų terminas, iki kurio gavusi tinkamai užpildytą paraišką Komisija turėtų baigti pareiškėjo atitikties EGF finansinės paramos suteikimo sąlygoms vertinimą, baigiasi 2021 m. spalio 29 d.

               Paraiškos atitiktis reikalavimams

               Susijusios įmonės ir paramos gavėjai

               5.Paraiška susijusi su 466 atleistais darbuotojais, kurių veikla „Air Italy SpA“ buvo nutraukta. Ši įmonė vykdė veiklą NACE 2 red. 51 skyriui (Oro transportas) priskiriamame ekonomikos sektoriuje. „Air Italy“ darbuotojai atleisti NUTS 2 lygio Sardinijos regione (ITG2).

               Intervencijos kriterijai

               6.Šią paraišką Italija pateikė laikydamasi EGF reglamento 4 straipsnio 2 dalies a punkte nustatytų intervencijos kriterijų, pagal kuriuos per keturių mėnesių laikotarpį nutraukti veiklą turi ne mažiau kaip 200 darbuotojų, atleistų iš valstybės narės įmonės.

               7.Šios paraiškos ataskaitinis keturių mėnesių laikotarpis: 2020 m. rugsėjo 1 d. – 2021 m. sausio 1 d.

               8.Ataskaitiniu laikotarpiu iš „Air Italy“ atleisti 466 darbuotojai.

               Atleistų darbuotojų ir veiklą nutraukusių asmenų skaičiaus apskaičiavimas

               9.Visų ataskaitiniu laikotarpiu atleistų 1 519 darbuotojų, kurių veikla buvo nutraukta, skaičius apskaičiuotas nuo tos dienos, kurią darbdavys, vadovaudamasis Tarybos direktyvos 98/59/EB
                  7
                3 straipsnio 1 dalimi, kompetentingai valdžios institucijai raštu pranešė apie planuojamą kolektyvinį atleidimą iš darbo. Italija iki Komisijos vykdyto paraiškos vertinimo pabaigos patvirtino, kad faktiškai atleisti 466 darbuotojai.

               Reikalavimus atitinkantys paramos gavėjai

               10.Be jau nurodytų darbuotojų, prie reikalavimus atitinkančių paramos gavėjų priskiriami ir 145 atleisti darbuotojai, kurių veikla buvo nutraukta prieš keturių mėnesių ataskaitinį laikotarpį arba po jo. Pagal EGF reglamento 6 straipsnio b punktą visi šie darbuotojai veiklą nutraukė per šešis mėnesius iki ataskaitinio laikotarpio pradžios 2020 m. rugsėjo 1 d. ir (arba) nuo ataskaitinio laikotarpio pabaigos iki šio pasiūlymo priėmimo dienos. Galima nustatyti aiškų priežastinį ryšį su įvykiu, dėl kurio ataskaitiniu laikotarpiu nutrūko atleistų darbuotojų veikla.

               11.Todėl bendras reikalavimus atitinkančių paramos gavėjų skaičius yra 611.

               Įvykių, dėl kurių asmenys atleisti iš darbo ir nutraukė veiklą, aprašymas

               12.1963 m. įkurta privati oro transporto bendrovė „Alisarda“ siekiant skatinti turizmo plėtrą Kosta Smeraldoje (šiaurės rytų Sardinijoje), į kurią tuo metu buvo galima keliauti tik jūra. 1991 m. bendrovės „Alisardos“ pavadinimas, vykdant strateginį repozicionavimą tarptautinėje rinkoje, pakeistas į „Meridiana“. Dešimtajame dešimtmetyje bendrovės „Meridiana“ apyvarta kasmet augo apie 10 proc. 2004 m. „Meridiana“ pervežė 3,5 mln. keleivių ir, skraidindama maršrutu iš Milano (Linatės) į Romą (Fjumičiną), t. y. maršrutu, kuriuo keliauja didžiausias skaičius keleivių Italijoje, tiesiogiai konkuravo su bendrovėmis „Alitalia“ ir „AirOne“. 2006 m. bendrovė „Meridiana“ perėmė bendrovę „Eurofly“: šiuo tikslu pradėta integracijos procedūra baigta 2010 m. Oro transporto bendrovė buvo pervadinta į „Meridiana Fly“.

               13.2013 m. bendrovė „Meridiana Fly“ įsigijo „Air Italy“ – 2005 m. įkurtą užsakomųjų skrydžių ir reguliarių trumpųjų, vidutinio nuotolio ir tolimųjų skrydžių oro transporto bendrovę.

               14.2018 m. abi bendrovės susijungė ir sukūrė naują bendrovę „Air Italy“, priklausančią bendrovei „AQA Holding“
                  8
               . „AQA Holding“ pateikė plataus užmojo planą kaip aprėpti įvairias paskirties vietas Italijoje ir skatinti tarpžemyninius skrydžius iš oro transporto bendrovės tarptautinio centro Milano Malpensos oro uoste
                  9
               .

               15.Nuo veiklos pradžios „Air Italy“ susidūrė su įvairiomis problemomis, tokiomis kaip ginčai su „Alitalia“ dėl maršrutų tarp žemyninės Italijos dalies ir Sardinijos
                  10
                arba itin neigiama bendrovių „American Airlines“, „Delta“ ir „United“, tvirtinusių, kad „Air Italy“ padės bendrovei „Qatar Airways“ plėsti veiklą Jungtinėse Valstijose, reakcija. Šios trys oro transporto bendrovės atvirame laiške Prezidento D. Trumpo
                  11
                paprašė nebeleisti didinti bendrovei „Air Italy“ skrydžių be tarpinių sustojimų tarp JAV ir Europos skaičiaus
                  12
               . Po šio prašymo bendrovei „Air Italy“, siekusiai sudaryti pirmąsias bendrąsias oro transporto bendrovių ir bendrojo kodo sutartis kitapus Atlanto, tapo sudėtinga užmegzti bet kokią potencialią partnerystę.
                  13

               16.Be to, orlaivių parkas augo ne taip greitai, kaip tikėtasi (2020 m. sausio mėn. parką sudarė 11 orlaivių – 4 Airbus A330 ir septyni Boeing 737); įsigytus tris naujus Boeing 737 Max teko nutupdyti po to, kai įvykus tragedijoms Indonezijoje ir Etiopijoje buvo aptikta saugumo trūkumų.
                  14
                Kai kurie maršrutai atšaukti netrukus nuo jų pradžios
                  15
               , kiti buvo paskelbti, tačiau jais taip ir nebuvo keliauta.
                  16

               17.Pirmaisiais „Air Italy“ veiklos metais (2018 m.) nuostoliai siekė kone 160 mln. (57 proc. apyvartos). 2019 m., nepaisant padidėjusios apyvartos (apie 330 mln. EUR), nuostoliai siekė 230 mln. EUR, t. y. 70 proc. apyvartos.
                  17

               18.„Air Italy“ trūko 200 mln. EUR veiklai tęsti. „Qatar Airways“ buvo pasirengusi papildomai investuoti, tačiau įsigijusi daugiau akcijų „Qatar Airways“ būtų tapusi pagrindine akcininke, o „Air Italy“ būtų praradusi Europos Sąjungos oro vežėjo licenciją
                  18
               .

               19.2020 m. vasario 11 d. „Air Italy“ pranešė, kad jos akcininkai patvirtino savanoriško likvidavimo planą ir visos veiklos nutraukimą nuo 2020 m. vasario 25 d.

               20.Praėjus dviem dienoms nuo veiklos sustabdymo „Air Italy“ pradėjo visų darbuotojų (1 453 darbuotojų) kolektyvinio atleidimo iš darbo procedūrą. Tačiau procedūra buvo sustabdyta iki 2020 m. rugsėjo mėn., nes įsigaliojo įstatyminis dekretas
                  19
               , kuriuo neleista perkelti darbuotojų pirmaisiais pandemijos mėnesiais.

               Pokyčiams ir restruktūrizavimui numatyti skirtos ES kokybės sistemos taikymas

               21.Paraiškoje Italija nurodė, kaip buvo atsižvelgta į Pokyčiams ir restruktūrizavimui numatyti skirtoje ES kokybės sistemoje išdėstytas rekomendacijas. „Air Italy“ bylos nagrinėjimo metu dalyvavusios valdžios institucijos (Darbo ir socialinės politikos, Transporto ir Ekonominės plėtros ministerijos kartu su susijusiais regionais) bandė ieškoti kokių nors būdų, kaip išvengti kolektyvinio atleidimo iš darbo, pavyzdžiui, rasti pirkėją nuo 2020 m. vasario 11 d. likviduojamai bendrovei.

               Kadangi kolektyvinio „Air Italy“ darbuotojų atleidimo iš darbo išvengti buvo neįmanoma, ASPAL, regioninės valstybinės užimtumo tarnybos ir Sardinijos regionas ėmėsi tiesioginių veiksmų, kad pasiektų rekomenduotus kokybės sistemos tikslus, susijusius su mokymu, sertifikavimu ir pakartotiniu įdarbinimu. ASPAL nustatė tinkamiausias priemones, kuriomis būtų užtikrintas darbuotojų grįžimas į darbo rinką, suteikiant jiems universaliųjų įgūdžių, pavyzdžiui, IT įgūdžių, kalbų ar verslumo įgūdžių. Socialiniai partneriai visapusiškai dalyvavo planuojant šias priemones. Vietos įmonės išreiškė norą prisidėti prie darbo pagal įgūdžius parinkimo buvusiems „Air Italy“ darbuotojams. Vykdant kolektyvinio atleidimo iš darbo procedūrą buvo rengiami susitikimai, kurių metu profesinės sąjungos prašė bendrovės „Air Italy“ apsvarstyti galimybę pateikti prašymą, kad būtų taikoma speciali darbo užmokesčio integravimo schema
                  20
                siekiant sušvelninti jos sprendimo nutraukti veiklą socialinį poveikį, kartu padedant perkelti atleistus darbuotojus suteikiant jiems intensyvią pagalbą persikeliant paslaugas, susietas su darbo užmokesčio integravimo schema
                  21
               . Visi atleisti darbuotojai turėjo teisę pasinaudoti darbo užmokesčio integravimo schema ir susijusiomis pagalbos persikeliant paslaugomis.

               22.Kalbant apie pagalbos atleistiems darbuotojams veiksmus, Italija pranešė, kad bendrosios informacijos ir profesinio orientavimo priemonė jau įgyvendinta. Savarankiška veikla susidomėjo keturiasdešimt darbuotojų. Prisidėdama prie Sardinijos regiono įgyvendintų priemonių, „Air Italy“ padėjo atnaujinti kvalifikacijos pažymėjimų galiojimą iki 2021 m. birželio 30 d., taip pat atlikti sveikatos patikrinimus. 2021 m. gegužės mėn. surengta keletas mokymų tokiais klausimais kaip pradinis gyvybės palaikymas, defibriliacija ir periodinis pilotų mokymas.

               Tikėtinas darbuotojų atleidimo poveikis vietos, regiono ar šalies ekonomikai ir užimtumui

               23.Dėl pandemijos krizės labai pablogėjo padėtis Sardinijos darbo rinkoje, kuri yra nedidelė, nes yra saloje ir toli nuo žemyno.

               24.Dirbančių asmenų skaičius, kuris 2018–2019 m. didėjo, 2020 m. smarkiai sumažėjo. Italijos nacionalinio statistikos instituto (ISTAT) atlikto darbo jėgos tyrimo duomenimis, sumažėjimas (−4,6 proc.) buvo 2,6 procentinio punkto didesnis nei visos Italijos vidurkis (−2,0 proc.).
                  22

               25.2020 m. sukurtų ir panaikintų darbo vietų skaičiaus skirtumas buvo neigiamas (−6 000 darbo vietų). Tai reiškia, kad kiekvienam 100 darbuotojų prarastos 2,6 visos darbo dienos darbo vietų. Šį sumažėjimą daugiausia lėmė turizmo, pramogų ir laisvalaikio paslaugų, taip pat jūrų transporto sektorius (daugiausia perkrovimas), o statybų sektoriuje įvyko teigiamų pokyčių. Palyginti su 2019 m., ekonominio aktyvumo lygis sumažėjo 3,1 procentinio punkto iki 60,3 proc.
                  23

               26.Pirmoje 2020 m. pusėje išdirbtų valandų skaičius Sardinijoje sumažėjo beveik 20 proc., palyginti su tuo pačiu laikotarpiu 2019 m. Sumažintas išdirbtų valandų skaičius nelėmė nedarbo, nes buvo plačiai taikoma sutrumpinto darbo laiko tvarka ir įsigaliojo 20 dalyje nurodytas įstatyminis dekretas.

               27.Sardinijos ekonomika patiria neigiamą poveikį dėl darbuotojų atleidimų ne tik bendrovėje „Air Italy“, bet ir bendrovėje „Porto Canale“, dėl kurios pateikta kita EGF paraiška
                  24
               . Atsižvelgiant į bendrą užimtumo lygį, kol oro transporto sektoriuje padėtis vis dar nestabili, iš bendrovės „Air Italy“ atleistiems darbuotojams reikės papildomos paramos, kad jie galėtų susidoroti su mažos Sardinijos darbo rinkos problemomis ir susirasti naujų darbo vietų.

               Tiksliniai paramos gavėjai ir siūlomos priemonės

               Tiksliniai paramos gavėjai

               28.Apskaičiuota, kad priemonėmis pasinaudos 611 atleistų darbuotojų. Šių darbuotojų pasiskirstymas pagal lytį, amžiaus grupę ir išsilavinimo lygį:

                        Kategorija

                        Bendras numatomų paramos gavėjų skaičius

                        Lytis:

                        Vyrai:

                        317

                        (51,89 %)

                        Moterys:

                        294

                        (48,11 %)

                        Nebinarinio lytiškumo asmenys

                        0

                        (0,0 %)

                        Amžiaus grupė:

                        Jaunesni negu 30 metų asmenys:

                        0

                        (0,0 %)

                        30–54 metų:

                        423

                        (69,23 %)

                        vyresni nei 54 metų:

                        188

                        (30,77 %)

                        Išsilavinimo lygis

                        Pagrindinis ar žemesnis išsilavinimas
                           25

                        6

                        (1,0 %)

                        Vidurinis
                           26
                         arba aukštesnis nei vidurinis išsilavinimas
                           27

                        570

                        (93,3 %)

                        Tretinis išsilavinimas
                           28

                        35

                        (5,7 %)

               Siūlomos priemonės

               29.Prie individualių poreikių pritaikytos paslaugos, kurios bus teikiamos atleistiems darbuotojams, apima šias priemones:

               –Bendroji informacija ir profesinis orientavimas. Suteikus bendrąją informaciją apie turimas priemones, visiems darbuotojams suteikiamas profesinis orientavimas, įskaitant profiliavimą. Profiliavimas yra skirtas asmeniniam sąmoningumui ugdyti, siekiant nustatyti interesų sritis, įgūdžius, gebėjimus ir kompetencijas bei tobulintinas sritis. Šio proceso rezultatas bus atsižvelgiant į individualius darbuotojo poreikius sudarytos reintegracijos į darbo rinką sąlygos.

               –Pagalba ieškant darbo, įskaitant aktyvią vietos ir regionų užimtumo galimybių paiešką bei darbo pagal įgūdžius parinkimą.

               –Mokymas. Pilotai, skrydžių palydovai ir orlaivių techninės priežiūros technikai baigs reikiamus mokymus, kad būtų išsaugotos licencijos ir nesumažėtų profesinio profilio vertė. Darbuotojai, kurie, atlikus darbo pagal įgūdžius parinkimą, buvo atrinkti kaip tinkami darbo pasiūlymui gauti, dalyvaus mokymuose, kad būtų pašalinti visi potencialaus darbdavio nustatyti įgūdžių trūkumai. Pirmenybė bus teikiama pažeidžiamiausioms darbuotojų grupėms, visų pirma vyresniems nei 55 metų amžiaus darbuotojams. Vykdant mokymus daugiausia dėmesio bus skiriama žaliajai ekonomikai, mėlynajai ekonomikai
                  29
               , asmeninėms paslaugoms, sveikatos ir socialinėms paslaugoms, kultūros paveldo puoselėjimui ir kultūrinei veiklai. Mokymo programa taip pat apima rengti skaitmeninių įgūdžių ugdymo kursus (iki 90 val. trukmės) ir profesinių kvalifikacijų mokymus, kurie įtraukti į nacionalines ar regionines mokymų programas.

               –Pagalba verslui kurti. Darbuotojams, kurie nori tapti savarankiškai dirbančiais asmenimis, bus rengiamos individualios konsultacijos, į kurias gali būti įtrauktas planavimas, galimybių studijos, verslo planų rengimas, finansavimo galimybių identifikavimas ir kt. Jie galės naudotis verslumo gebėjimų priemone „WeRentrepreneur“.
                  30

               –Parama verslui steigti. Kiekvienam verslą ar individualią savarankišką veiklą pradedančiam paramos gavėjui bus suteiktas iki 22 000 EUR dydžio įnašas steigimo išlaidoms padengti.

               –Paskatos ir specifinių išlaidų finansavimas. 1) Įdarbinimo paskatos. Įmonėms, įdarbinančioms buvusius įmonės „Air Italy“ darbuotojus, bus skirta po 3 500 EUR už neterminuotas darbo visą dieną sutartis ir po 1 500 EUR už terminuotas darbo sutartis. 2) Su judumu susijusių išlaidų kompensavimas. Siekiant remti geografinį darbuotojų judumą, kai jie iš naujo įdarbinami kitame regione arba už 200 km ar daugiau nuo darbuotojo gyvenamosios vietos esančioje įmonėje, numatomas persikraustymo išlaidų kompensavimas.
                  31
                3) Apgyvendinimo ir kelionės išlaidų dalyvaujant kvalifikacijos pažymėjimų įsigijimo mokymuose dalinis kompensavimas.
                  32
                4) Darbo paieškos išmoka. Už kiekvieną dalyvavimo dieną darbuotojai gaus išmoką, lygią vienos dienos Italijos dienpinigių normai CIGS
                  33
               .

               30.Priemonės buvo suplanuotos taip, kad atitiktų Italijos nacionalinę darnaus vystymosi strategiją (SNSvS)
                  34
               . Skaitmeninių įgūdžių ugdymo kursai (vidutinio lygio bendrasis IT mokymas, IT saugumas ir saitynas) padeda ugdyti skaitmeninės pramonės amžiuje ir efektyvaus išteklių naudojimo ekonomikoje būtinus įgūdžius, kaip numatyta EGF reglamento 7 straipsnio 2 dalyje.

               31.Siūlomas suderintas prie individualių poreikių pritaikytų paslaugų paketas yra aktyvios darbo rinkos priemonės, priskiriamos prie tinkamų finansuoti priemonių, apibrėžtų EGF reglamento 7 straipsnyje. Siūlomos priemonės nepakeičia pasyvių socialinės apsaugos priemonių.

               32.Italija pateikė reikiamą informaciją apie atitinkamai įmonei privalomas priemones, kaip nustatyta nacionalinėje teisėje arba kolektyvinėse sutartyse. Patvirtinta, kad EGF finansinė parama tokių priemonių nepakeis.

               Biudžeto sąmata

               33.Bendros numatytos išlaidos yra 4 558 400 EUR, iš kurių prie individualių poreikių pritaikytų paslaugų išlaidoms skiriama 4 376 000 EUR, o parengiamosios, valdymo, informavimo ir viešinimo, kontrolės ir ataskaitų teikimo veiklos išlaidoms – 182 400 EUR.

               34.Bendra iš EGF prašomos finansinės paramos suma yra 3 874 640 EUR (85 proc. visų išlaidų).

               35.Nacionalinį išankstinį finansavimą ir bendrą finansavimą teikia Sardinijos regionas.

                        Priemonės

                        Numatomas dalyvių skaičius

                        Numatomos išlaidos vienam dalyviui
                        (EUR)
                           35

                        Numatomos visos išlaidos

                        (EUR)
                           36

                        Prie individualių poreikių pritaikytos paslaugos (priemonės pagal EGF reglamento 7 straipsnio 2 dalies a punktą)

                        Bendroji informacija ir profesinis orientavimas.
                           (Presa in carico e orientamento)

                        611

                        327

                        200 000

                        Pagalba ieškant darbo
                           (Assistenza alla ricerca e servizi di accompagnamento al lavoro)

                        569

                        439

                        250 000

                        Mokymas
                           (Formazione e riqualificazione professionale. Voucher formativo specialistico)

                        611

                        2455

                        1 500 000

                        Pagalba verslui kurti
                           (Assistenza all’autoimprenditorialità)

                        42

                        500

                        21 000

                        Parama verslui steigti
                           (Bonus per la creazione di un'impresa)

                        42

                        20 952

                        880 000

                        Tarpinė suma (a):

                        Prie individualių poreikių pritaikytų paslaugų paketo procentinė dalis

                        –

                        2 851 000

                        (65,15 %)

                        Išmokos ir paskatos (priemonės pagal EGF reglamento 7 straipsnio 2 dalies b punktą)

                        Įdarbinimo išmokos
                           (Incentivo all’assunzione)

                        400

                        2 500

                        1 000 000

                        Su judumu susijusių išlaidų kompensavimas
                           (Bonus per la mobilità territoriale)

                        100

                        1 500

                        150 000

                        Apgyvendinimas ir kelionės mokymo metu
                           (Contributo per le spese di formazione:  viaggi  e pernottamenti)

                        221

                        339

                        75 000

                        Darbo paieškos išmokos
                           (Indennità CIGS)

                        611

                        491

                        300 000

                        Tarpinė suma (b):

                        Prie individualių poreikių pritaikytų paslaugų paketo procentinė dalis:

                        –

                        1 525 000

                        (34,85 %)

                        Priemonės pagal EGF reglamento 7 straipsnio 5 dalį

                        1. Parengiamoji veikla

                        –

                        65 000

                        2. Valdymas

                        –

                        60 000

                        3. Informavimas ir viešinimas

                        –

                        8 000

                        4. Kontrolė ir ataskaitų teikimas

                        –

                        49 400

                        Tarpinė suma (c):

                        Bendrų išlaidų procentinė dalis:

                        –

                        182 400

                        (4,00 %)

                        Visos išlaidos (a + b + c):

                        –

                        4 558 400

                        EGF parama (85 % visų išlaidų)

                        –

                        3 874 640

               36.Lentelėje nurodytoms priemonėms, kaip ir priemonėms pagal EGF reglamento 7 straipsnio 2 dalies b punktą, skirtos išlaidos neviršija 35 % bendrų išlaidų, skirtų suderintam prie individualių poreikių pritaikytų paslaugų paketui. Italija patvirtino, kad šios priemonės taikomos su sąlyga, kad tiksliniai paramos gavėjai patys aktyviai dalyvaus darbo paieškos ar mokymosi veikloje.

               37.Italija patvirtino, kad investicijų, skirtų savarankišką veiklą ar verslą pradedantiems asmenims ir įmonę perimantiems darbuotojams, sąnaudos neviršys 22 000 EUR vienam paramos gavėjui.

               Išlaidų tinkamumo finansuoti laikotarpis

               38.Prie individualių poreikių pritaikytas paslaugas tiksliniams paramos gavėjams Italija pradėjo teikti 2020 m. lapkričio 4 d. Todėl išlaidos už priemones bus laikomos tinkamomis finansuoti iš EGF finansinės paramos nuo 2020 m. lapkričio 4 d. iki tada, kai sueis 24 mėnesiai nuo Finansavimo sprendimo įsigaliojimo dienos.

               39.Pirmąsias administracines išlaidas, susijusias su EGF įgyvendinimu, Italija patyrė 2020 m. lapkričio 4 d. Todėl išlaidos parengiamajai, valdymo, informavimo ir viešinimo, kontrolės ir ataskaitų teikimo veiklai laikomos tinkamomis finansuoti iš EGF finansinės paramos nuo 2020 m. lapkričio 4 d. iki tada, kai sueis 31 mėnuo nuo Finansavimo sprendimo įsigaliojimo dienos.

               Nacionalinių ar Sąjungos fondų finansuojamų veiksmų papildomumas

               40.Italija patvirtino, kad pirmiau nurodytos EGF finansuojamos priemonės nebus remiamos pagal kitas Sąjungos finansines priemones.

               41.Prie individualių poreikių pritaikytų paslaugų paketu papildomos priemonės, finansuojamos kitų nacionalinių ar ES fondų lėšomis, pavyzdžiui, pagalbos persikeliant paslauga, susijusi su jau minėta darbo užmokesčio integravimo schema, arba „Air Italy“ pagalba atnaujinant kvalifikacijos pažymėjimų galiojimą.

               Konsultacijos su tiksliniais paramos gavėjais ar jų atstovais arba socialiniais partneriais, vietos ir regionų valdžios institucijomis

               42.2020 m. lapkričio 6 d. Sardinijos regionas ir ASPAL surengė vaizdo konferenciją su „Air Italy“ ir atitinkamomis profesinėmis sąjungomis
                  37
                siekdami aptarti planuojamą „Air Italy“ atleistų darbuotojų perkėlimo priemonių paketą.

               Valdymo ir kontrolės sistemos

               43.Paraiškoje pateiktas valdymo ir kontrolės sistemos aprašas, kuriame nurodyta susijusių įstaigų atsakomybė. Italija nurodė Komisijai, kad EGF finansinę paramą Agenzia Nazionale per le Politiche Attive del Lavoro (ANPAL)
                  38
                administruos taip: ANPAL – Divisione IV veiks kaip vadovaujančioji institucija, o ANPAL – Divisione VI veiks kaip sertifikavimo institucija. Ministero del Lavoro e delle Politiche Sociali-MLPS—Segretariato Generale veiks kaip audito institucija. ASPAL bus vadovaujančiosios institucijos tarpininkė.

               Susijusios valstybės narės prisiimti įsipareigojimai

               44.Italija pateikė visas būtinas garantijas, kad:

               –suteikiant galimybę naudotis siūlomomis priemonėmis ir jas įgyvendinant bus laikomasi vienodo požiūrio ir nediskriminavimo principo;

               –laikomasi nacionalinės ir ES teisės aktuose nustatytų su kolektyviniu atleidimu susijusių reikalavimų;

               –bus išvengta dvigubo finansavimo,

               –finansinė parama EGF lėšomis atitiks procedūrines ir materialines Sąjungos taikomas valstybės pagalbos taisykles.

               POVEIKIS BIUDŽETUI

               Biudžeto pasiūlymas

               45.EGF didžiausia metinė suma neviršija 186 mln. EUR (2018 m. kainomis), kaip nustatyta 2020 m. gruodžio 17 d. Tarybos reglamento (ES, Euratomas) Nr. 2020/2093, kuriuo nustatoma 2021–2027 m. daugiametė finansinė programa
                  39
               , 8 straipsnyje.

               46.Išnagrinėjusi paraišką pagal taikytinas EGF reglamento 13 straipsnio 1 ir 2 dalių sąlygas ir atsižvelgusi į tikslinių paramos gavėjų skaičių, siūlomas priemones ir numatytas išlaidas, Komisija siūlo mobilizuoti iš EGF 3 874 640 EUR sumą, atitinkančią 85 proc. siūlomų veiksmų bendrų išlaidų, kad būtų suteikta finansinė parama pagal pateiktą paraišką.

               47.Siūlomą sprendimą mobilizuoti EGF lėšas bendrai priims Europos Parlamentas ir Taryba, kaip nustatyta 2020 m. gruodžio 16 d. Europos Parlamento, Europos Sąjungos Tarybos ir Europos Komisijos tarpinstitucinio susitarimo dėl biudžetinės drausmės, bendradarbiavimo biudžeto klausimais ir patikimo finansų valdymo, taip pat dėl naujų nuosavų išteklių, įskaitant veiksmų gaires dėl naujų nuosavų išteklių nustatymo, 9 punkte
                  40
               .

               Susiję teisės aktai

               48.Komisija, pateikdama šį pasiūlymą dėl sprendimo mobilizuoti EGF lėšas, Europos Parlamentui ir Tarybai taip pat pateiks pasiūlymą pervesti 3 874 640 EUR sumą į atitinkamą biudžeto eilutę.

               49.Priimdama šį pasiūlymą dėl sprendimo mobilizuoti EGF lėšas, Komisija priėmė sprendimą dėl finansinės paramos, kuris yra finansavimo sprendimas, kaip apibrėžta Finansinio reglamento
                  41
                110 straipsnyje. Šis sprendimas dėl finansinio įnašo įsigalios tą dieną, kai Komisijai bus pranešta, kad Europos Parlamentas ir Taryba patvirtino biudžeto lėšų perkėlimą.

               2021/0338 (BUD)

               Pasiūlymas

               EUROPOS PARLAMENTO IR TARYBOS SPRENDIMAS

               dėl Europos prisitaikymo prie globalizacijos padarinių fondo atleistiems darbuotojams lėšų mobilizavimo pagal Italijos paraišką „EGF/2021/002 IT/Air Italy“

               EUROPOS PARLAMENTAS IR EUROPOS SĄJUNGOS TARYBA,

               atsižvelgdami į Sutartį dėl Europos Sąjungos veikimo,

               atsižvelgdami į 2021 m. balandžio 28 d. Europos Parlamento ir Tarybos reglamentą (ES) 2021/691 dėl Europos prisitaikymo prie globalizacijos padarinių fondo atleistiems darbuotojams (EGF), kuriuo panaikinamas Reglamentas (ES) Nr. 1309/2013
                  42
               , ypač į jo 15 straipsnio 1 dalį,

               atsižvelgdami į 2020 m. gruodžio 16 d. Europos Parlamento, Europos Sąjungos Tarybos ir Europos Komisijos tarpinstitucinį susitarimą dėl biudžetinės drausmės, bendradarbiavimo biudžeto klausimais ir patikimo finansų valdymo, taip pat dėl naujų nuosavų išteklių, įskaitant veiksmų gaires dėl naujų nuosavų išteklių nustatymo
                  43
               , visų pirma į jo 9 punktą,

               atsižvelgdami į Europos Komisijos pasiūlymą,

               kadangi:

               (1)Europos prisitaikymo prie globalizacijos padarinių fondo atleistiems darbuotojams (EGF) tikslas – parodyti solidarumą ir skatinti deramą bei tvarų užimtumą Sąjungoje teikiant paramą atleistiems darbuotojams ir savarankiškai dirbantiems asmenims, kurių veikla nutrūko didelio masto restruktūrizavimo atveju, ir padedant jiems kuo greičiau grįžti į deramas ir tvarias darbo vietas;

               (2)EGF didžiausia metinė suma negali viršyti 186 mln. EUR (2018 m. kainomis), kaip nustatyta Tarybos reglamento (ES, Euratomas) 2020/2093 8 straipsnyje
                  44
               ;

               (3)2021 m. liepos 15 d. Italija pateikė paraišką mobilizuoti EGF lėšas dėl darbuotojų atleidimo Italijos bendrovėje „Air Italy SpA“. Paraiška buvo papildyta papildoma informacija, pateikta pagal Reglamento (ES) 2021/691 8 straipsnio 5 dalį. Paraiška atitinka EGF finansinės paramos sumai nustatyti taikomas sąlygas, kaip nustatyta Reglamento (ES) 2021/691 13 straipsnyje;

               (4)todėl iš EGF turėtų būti mobilizuota 3 874 640 EUR suma finansinei paramai pagal Italijos pateiktą paraišką suteikti;

               (5)siekiant kuo greičiau mobilizuoti EGF lėšas, šis sprendimas turėtų būti taikomas nuo jo priėmimo dienos,

               PRIĖMĖ ŠĮ SPRENDIMĄ:

               1 straipsnis

               2021 finansinių metų Sąjungos bendrajame biudžete Europos prisitaikymo prie globalizacijos padarinių fondo atleistiems darbuotojams lėšos mobilizuojamos siekiant skirti 3 874 640 EUR įsipareigojimų ir mokėjimų asignavimų sumą.

               2 straipsnis

               Šis sprendimas įsigalioja jo paskelbimo Europos Sąjungos oficialiajame leidinyje dieną. Jis taikomas nuo [priėmimo data]
                  45*.

               Priimta Briuselyje

                  Europos Parlamento vardu
                        Tarybos vardu

                  Pirmininkas
                        Pirmininkas

                     (1)

                        OL L 153, 2021 5 3, p. 48

                     (2)

                        2019 m. rugpjūčio 8 d. Komisijos deleguotasis reglamentas (ES) 2019/1755, kuriuo iš dalies keičiami Europos Parlamento ir Tarybos reglamento (EB) Nr. 1059/2003 dėl bendro teritorinių statistinių vienetų klasifikatoriaus (NUTS) nustatymo priedai OL L 270, 2019 10 24, p. 1–56.

                     (3)

                        OL L 393, 2006 12 30, p. 1

                     (4)

                        Atleistų darbuotojų skaičius per ataskaitinį laikotarpį ir prieš jį arba po jo yra susijęs tik su Sardinijoje atleistais „Air Italy“ darbuotojais.

                     (5)

                        Pagal Reglamento (ES) 2021/691 7 straipsnio penktą pastraipą.

                     (6)

                        Vadovaujantis Reglamento (ES) 2021/691 8 straipsnio 2 dalimi 12 savaičių terminas buvo sustabdytas nuo 2021 m. sausio 1 d. iki 2021 m. gegužės 3 d.

                     (7)

                        1998 m. liepos 20 d. Tarybos direktyva 98/59/EB dėl valstybių narių įstatymų, susijusių su kolektyviniu atleidimu iš darbo, suderinimo (OL L 225, 1998 8 12, p. 16).

                     (8)

                        „AQA Holding“ akcininkai yra bendrovė „Alisarda“, kuriai priklauso 51 proc. akcijų, ir „Qatar Airways“, turinti 49 proc. akcijų. „Alisarda“ yra pramonės grupė, kuriai taip pat priklauso didžioji Olbijos oro uosto akcijų dalis.

                     (9)

                  https://www.ilsole24ore.com/art/air-italy-quel-piano-ambizioso-qatar-airways-mai-decollato-ACS5ggIB

                     (10)

                  www.quifinanza.it/soldi/air-italy

                     (11)

                  https://www.politico.com/f/?id=0000016a-26c5-d80c-a7ea-7fc56fae0000

                     (12)

                  https://www.inc.com/bill-murphy-jr/american-delta-united-airlines-just-begged-president-trump-to-do-1-very-big-thing-for-them-was-asking-for-this-brilliant-or-insane.html

                     (13)

                  https://www.flightglobal.com/strategy/why-did-air-italy-fail/136685.article

                     (14)

                  www.quifinanza.it/soldi/air-italy

                     (15)

                        2019 m. kovo mėn. pabaigoje sustabdyti maršrutai iš Milano į Bankoką ir iš Milano į Delį.

                     (16)

                        2018 m. gruodžio mėn. paskelbtu maršrutu iš Milano į Čikagą, kuriuo buvo numatyta skraidyti nuo 2019 m. kovo mėn., taip ir nebuvo pradėta skraidyti.

                     (17)

                  https://www.ilsole24ore.com/art/air-italy-quel-piano-ambizioso-qatar-airways-mai-decollato-ACS5ggIB

                     (18)

                  www.quifinanza.it/soldi/air-italy

                     (19)

                  2020 m. kovo 17 d. Įstatyminio dekreto Nr. 18 46 straipsnis.

                     (20)

                        Speciali darbo užmokesčio integravimo schema, numatyta Įstatyminio dekreto Nr. 18/2020 94 straipsnyje.

                     (21)

                        Assegno di ricollocazione-CIGS.

                     (22)

                        Italijos bankas (Banca d’Italia).
                  L'economia della Sardegna.
                   Rapporto annuale, giugno 2021
                  .

                     (23)

                        Ten pat.

                     (24)

                        EGF/2021/004 IT / Porto Canale. COM(2021) 935

                     (25)

                        ISCED 0-2 lygmenys

                     (26)

                        ISCED 3 lygmuo

                     (27)

                        ISCED 4 lygmuo

                     (28)

                        ISCED 5-8 lygmenys

                     (29)

                  https://ec.europa.eu/oceans-and-fisheries/ocean/blue-economy/sustainable-blue-economy_en

                     (30)

                  www.werentrepreneur.com

                     (31)

                        Vidutiniškai 1 500 EUR.

                     (32)

                        Vidutiniškai 350 EUR.

                     (33)

                        CIGS yra Italijos įstatymais nustatyta schema, pagal kurią Nacionalinis socialinės apsaugos institutas (it. Istituto Nazionale della Previdenza Sociale, INPS) darbuotojams, kurių darbas įmonėje sustabdomas arba kurie dirba mažiau valandų, moka pašalpas.

                     (34)

                  Strategia Nazionale per lo Sviluppo sostenibile (SNSvS)

                     (35)

                        Kad būtų išvengta dešimtųjų dalių, numatomos išlaidos vienam darbuotojui suapvalintos. Tačiau suapvalinimas neturi įtakos bendrai kiekvienos priemonės išlaidų sumai, kuri išlieka tokia, kokia nurodyta Italijos pateiktoje paraiškoje.

                     (36)

                        Bendros sumos netikslios dėl suapvalinimo.

                     (37)

                        Federazione Italiana Lavoratori Trasporti- Confederazione Generale Italiana del Lavoro (FILT-CGIL), Federazione Italiana Trasporti-Confederazione Italiana Sindacati Lavoratori (FIT-CISL), Unione Italiana del Lavoro (UIL) – trasporti ir Unione Generale del Lavoro (UGL) – transporto aere.

                     (38)

                        Agenzia Nazionale per le Politiche Attive del Lavoro (ANPAL), Italijos nacionalinė darbo rinkos aktyvumo skatinimo agentūra.

                     (39)

                        OL L 433, 2020 12 22, p. I/11.

                     (40)

                        OL L 433, 2020 12 22, p. I/29.

                     (41)

                        2018 m. liepos 18 d. Europos Parlamento ir Tarybos reglamentas (ES, Euratomas) 2018/1046 dėl Sąjungos bendrajam biudžetui taikomų finansinių taisyklių, kuriuo iš dalies keičiami reglamentai (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 ir Sprendimas Nr. 541/2014/ES, bei panaikinamas Reglamentas (ES, Euratomas) Nr. 966/2012 (OL L 193, 2018 7 30, p. 1).

                     (42)

                        OL L 153, 2021 5 3, p. 48

                     (43)

                        OL L 433, 2020 12 22, p. I/29.

                     (44)

                        2020 m. gruodžio 17 d. Tarybos reglamentas (ES, Euratomas) 2020/2093, kuriuo nustatoma 2021–2027 m. daugiametė finansinė programa (OL L 433I, 2020 12 22, p. I/11).

                     (45)
                  *
                        Datą įrašo Parlamentas prieš paskelbiant OL.